**DELO V 2. TEDNU**

Zaključujemo delo na daljavo v 2. tednu. Upam, da ste zdravi vi učenci in tudi vsi vaši domači. Pomladno vreme se je ta teden obrnilo v zimski čas, kar nekateri pridno izkoriščate za veselje na snegu ali pa pomagate pri čiščenju dvorišč (hvala za fotografije☺).

**Prav je, da pregledamo (TO STORITE PO ZVEZKIH , DZ),** kaj smo se v tem času naučili in ponovili. Za pomoč pošiljam nekaj rešitev (DL za SLO in MAT z rešitvami imate že na spletni strani).

**SLO:**

* Naloge iz DZ imajo rešitve (dodatek DZ). Upam, da si naredil zanimivo reklamno besedilo za predmet po tvoji izbiri. Predstavil ga boš, ko bomo spet skupaj.
* **PREVARANA LISICA**
* Lisica se je odpravila na kmečko dvorišče, da bi si ulovila kokoš, saj je bila pošteno lačna. Padla je v zasedo in si komaj rešila življenje.
* Napotila se je k volku, ker je močan in se ga večina živali boji.
* Volk jo je dobro sprejel, saj se mu je zdela zvijačna lisica primerna za prijateljico.
* Spomnila se je na osla, ki je imel naporno življenje. Do volka bi ga zvabila z obljubo, da pozna miren kraj s sočno travo, kjer bo imel mir in ga nihče ne bo priganjal k delu.
* Kmalu je ugotovil, da ga lisica pelje v nevarnost. Pretental jo je z izgovorom, da je doma pozabil očetovo oporoko z nasveti za življenje.
* S tem pregovorom je želel povedati, da se ne smeš družiti z zvijačneži, nasilneži, ker to ni dobro zate.
* Spoznala je, da ji tudi zvijače ne pomagajo, če se nekdo drži svojega pametnega in poštenega razmišljanja. Seveda je za vse krivila njeno vstajanje na napačno nogo.
* Prvi rek pomeni, da ti gre tisti dan vse narobe. Drugi pregovor pa pomeni, da se slabo, ki si ga želel drugim, obrne proti tebi.
* Sporočilo bi lahko bilo, da tudi prebrisan človek lahko naleti na nekoga, ki ga zna prelisičiti in mu vrniti milo za drago.
* **SOLZICE**
* Pokrajina je bila mirna, pozna pomlad jo je navdajala z dišečimi vonjavami cvetočih travnikov.
* Mama si je želela, da bi naslednje jutro v cerkev nesla šmarnice.
* Prestrašen je bil zato, ker so o Peklu vedno govorili strašne reči, ki si jih je deček še bolj strašno predstavljal. Bilo ga je strah.
* Vsi so še spali, le deček, ki že ponoči ni dobro spal, je vstal zgodaj in se odpravil proti Peklu. Sonce se je skoraj že kazalo izza gora, rosa se je svetlikala, po nižinah so bile meglice.
* Deček je imel mamo strašno rad. Rad bi ji ustregel v njeni želji s šmarnicami, čeprav ga je bilo neizmerno strah, ko je tekel v Pekel po šmarnice.
* Mama se mu je zdela zelo lepa. Ker jo je obsijalo sonce, se mu je zdela kot nezemeljsko bitje. Čutil je spoštovanje, ljubezen.
* Jokal je, ker je premagal svoj strah pred Peklom. Jokal je od sreče, ker je videl, da je mama presrečna, ker bo lahko nesla v cerkev solzice.
* Mama je vedela, da je deček prestal veliko strahu. Zbrati je moral pogum, da se je spustil v temno sotesko. Začutila je njegovo veliko ljubezen do nje. Pobožala ga je po laseh.

Gotovo bodo zelo zanimivi vaši spisi ali pesmice, ki ste jih napisali o starših. Najboljši izdelki bodo našli prostor v šolskem glasilu!

**MAT**

Rešitve iz DZ in U imate v prilogi (niso vedno vse pravilne!). Če si nalogo prav rešil, preveriš z računom (preizkus).

Rešitve enačb množenja in deljenja:

x=76, a= 66, c= 53, d= 28, y= 653, m= 63

**LUM**

Upam, da ti je uspelo narediti nekaj rož in metuljčkov. Tako si lahko v hišo priklical malo pomladi (sredi zime, ki je zunaj). Pošlji sliko!

Gotovo bodo zanimivi vaši stripi o Prevarani lisici.

**ŠPO**

Verjamem, da te vreme ni ustavilo in si vsak dan preživel nekaj časa zunaj. Vesela sem, če si med delom naredil vaje za raztezanje.

**DRU**

Spoznal si Trnovski gozd, Pivško kotlino in kraške izvire Ljubljanice. Ponavljaj ob zemljevidu! Prejšnji teden je bilo kar nekaj oddaj, ki so povezane z našim delom, njihove povzetke bomo pregledali v šoli.

**NIT**

Prejšnji teden smo ponovili o ogrevanju Zemlje. Spremljali ste temperaturo zraka (zjutraj in popoldne) preko enega tedna. Verjetno so bile glavne ugotovitve, da je zjutraj hladneje kot popoldne, da se razlikujejo temperature med posameznimi dnevi in da se je v zadnjih dneh precej ohladilo.

* Zemljo ogreva Sonce. Energija skozi ozračje skoraj v celoti pride do tal, ki se ogrevajo in toploto oddajajo v okolico.
* Zato je zrak pri tleh najbolj ogret (spomni se, da poleti težko hodiš bos po ogretih tleh, ker te peče v noge), višje pa je vedno hladnejši.
* Voda je najbolj ogreta na gladini, ker tam dobi največ energije. Z globino se ohlaja. To veš, ker ob potapljanju na morju začutiš, da z globino postaja voda hladnejša.
* Poleti se oblačimo s svetla oblačila, ker energijo (svetlobo) odbijajo in nam je zato hladneje. Pozimi se oblačimo v temnejša oblačila, ker svetlobo vsrkavajo in nam je zato topleje.
* Spiralni trak se nad radiatorjem vrti, ker se topel zrak, ki ga segreva radiator, dviga in pri tem premika papirnato kačo.
* Dopoldne so žarki položni (sončni vzhod) in se od površja odbijajo(zato je hladno). Opoldne so žarki navpični, zato se tla močno ogrevajo (postaja vedno bolj vroče), popoldne so žarki spet položni in se odbijajo, vendar ogreta tla oddajajo toploto okolju, zato ni hladno.
* Glede na zgornji odgovor je zvečer topleje kot dopoldne. Najhladneje pa je zjutraj tik preden vzide Sonce.
* Zaradi smeri žarkov imamo letne čase. Ko je severna polobla obrnjena stran od Sonca, so žarki poševni in se odbijajo od površja. Zato so ti meseci hladni. Ko pa se obrnemo proti Soncu, žarki postanejo navpični in imamo tople mesece.
* Ob ekvatorju so žarki vedno navpični. Zato je tam vroče in ne poznajo letnih časov.
* Kroženje zraka si dokazal s spiralo. Topel zrak se dviga (je lažji) proti stropu. Tam se začne ohlajati, postaja težji in se spušča navzdol. Tam se ob viru toplote zopet ogreje in dviga.

Ponovili ste znanje o plinih in spoznali zračni tlak.

**GOS**

Spoznali ste klekljanje, pogledali ste predstavitev in naredili zapis. Preveri, če ima ključne besede : bula, kleklji, nit, košara, papirc-vzorec, bucike, čipka, okrasno luknjasto blago, svečana oblačila, prti, Idrija, Železniki, dodatni vir zaslužka… Če kaj manjka, dopolni.

Sledite navodilom za neobvezne izbirne predmete. Tudi pri teh urah imate zapisano delo.

**NAVODILA ZA PETEK, 27. 3. 2020:**

MAT: U/ enačbe – 1.c naloga

SLO: uredi zvezek, beri (nekateri še za BZ)

NIT: U/ 50, preberi o vetru, več nas čaka v ponedeljek

GOS: U/53, preberi o vezeninah, odgovori na 4 vprašanja na isti strani